[{"text_idx": "#000000", "text": "\u2018Erregearen lehorreratzea\u2019 da Game of Thrones fantasia sagaren geografia imaginarioak duen hiriburua. \u2018King \u0301s Landing\u2019 edo \u2018Desembarco del Rey, hain zuzen. Bertan dagoen burdinezko tronuan eseritzen da zazpi erreinuak menderatzen dituen erregea. Irudimenezko geopolitika eta familien arteko tirabirak ederki irudikatu ditu George R. R. Martinek bere eleberrietan, eta horren inguruan HBO kate estatubatuarrak egindako telesailak eleberriek sustautako arrakasta handitu baino ez du egin."}, {"text_idx": "#000001", "text": "Mundu errealean, noski, ez dago \u201cErregearen lurreratzea\u201d topatzerik. Baina nobela sorta pantailaratzeko orduan ekoizleek Dubrovnik aukeratu zuten zazpi erreinuen hiriburua irudikatzeko. Egia da ordenagailuek haien lana ere egin dutela fantasiazko mundu hori eraikitzeko orduan, baina oinarrian Kroaziako harribitxiak dituen paisaia miresgarriak daude."}, {"text_idx": "#000003", "text": "Hiria zinez ederra da, eta Historia maite duen edonork bereziki disfrutatuko du bere harrizko kale eta harresietan paseatzen. Adriatikoari begira, Dubrovnik eraso eta tirabira askoren jomuga izan da. Azkena orain hogei urte eskas izan zen, 1991an, Jugoslaviako gerran bonbardaketa lazgarria nozitu zuenean. Alde Zaharraren eraikinen %68ak kalteak izan zituen, guztira 10 mila miloi dolarreko galera sorrarazita. Telebista bitartez ikusi ahal izan zen mundu osoan eta ia zuzenean marmolezko hiri barroko dotorea nola desegiten zen pixkanaka. Guda amaitu bezain laster, ordea, hiria berreraikitzeari ekin zioten eta gaur egun oso txikiak dira haren harrietan ikusgai diren kalteak."}, {"text_idx": "#000005", "text": "Ez da, noski, telesaiak aukeratutako lokalizazio hunkigarri bakarra. Invernalia irudikatzeko Irlandako basoak aukeratu zituzten eta Daenerys Targaryen eta Dothraki herriaren ibilbide traketsua pantailaratzeko, berriz, Marokkoko basamortuak. Harresiatik haratago dagoen mundu izoztuak, ordea, Islandia du abiapuntua. Izan ere, benetako irudimenezko paisaiak hor kanpoan daude beti, gure begiekin dastatuak izateko zain."}]